ET Euroopa Liidu Teataja C 368/10

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2017/C 368/08)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„SALCHICHÓN DE VIC“ / „LLONGANISSA DE VIC“

ELi nr: PGI-ES-02158 – 4.7.2016

KPN ( ) KGT ( X )

1. Taotlejate rühm ja õigustatud huvi

Consejo regulador de la IGP Llonganissa de Vic Ronda St. Pere, 19–21, 5–6 08010 Barcelona ESPAÑA info@llonganissadevic.cat www.llonganissadevic.cat

KGT „Salchichón de Vic“ / „Llonganissa de Vic“ reguleeriv asutus koosneb kõikidest kaitstud geograafilise tähisega „Salchichón de Vic“ või „Llonganissa de Vic“ hõlmatud vorstide tootjatest ning tal on taotluse esitamiseks õigustatud huvi.

2. Liikmesriik või kolmas riik

Hispaania

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☐ Päritolutõend — ☒ Tootmismeetod — ☒ Seos piirkonnaga — ☒ Märgistus — ☒ Muu: (kontrollistruktuur ja õiguslikud nõuded)

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Toote kirjeldus

— Tootespetsifikaadi osa „Toote kirjeldus“ esimese lõigu sõnastus vaadatakse läbi ja seda täiendatakse, et tagada kooskõla tootespetsifikaadi ja koonddokumendi eri osade vahel. Selles lõigus ei olnud nimetatud ei rasva, kuigi tegemist on toote tähtsa koostisainega, ega suhkruid, ehkki neid on alati sageli kasutatud. Samuti leidub eri punktides termineid „jala- ja abaosa“ (pierna y espalda) või „taga- ja abaosa“ (jamón y paleta). Kuna need on samaväärsed, tundus vajalik need ühtlustada, et lihtsustada dokumendist arusaamist. Esimene lõik asendatakse seetõttu järgmisega: „„Salchichón de Vic“ / „Llonganissa de Vic“ on Katalooniast pärit traditsiooniline vorst, mis on valmistatud seatailihast (taga- ja abaosa ning esimese kvaliteedi seatailiha), rasvast, suhkrust, soolast ja piprast kui ainsatest koostisainetest, mis on hakitud, leotatud, soolde pressitud ja seejärel kuivatatud“.

— KGT „Salchichón de Vic“ valmistamiseks lubatud sooletüüpide kirjeldust laiendatakse, et hõlmata õmmeldud ja parandatud sooled, mis on samuti looduslikud sooled, sarnaselt siiani kindlaks määratutele. Selle muudatuse puhul on tegemist kohandumisega vorstisisu soolde pressimiseks ettenähtud looduslike soolte turul toimuva arenguga. Need uued esitlusviisid ei mõjuta kuidagi lõpptoote maitseomadusi. Sõnastust muudetakse järgmiselt: „Looduslik sool (pärasool, jämesool, õmmeldud või parandatud)“.

— Tootespetsifikaadi alalõigu pealkiri „Keemiline koostis“ asendatakse pealkirjaga „Füüsikalis-keemilised omadused“, mida peetakse sisule paremini vastavaks.

— Muudetakse osaliselt füüsikalis-keemilisi omadusi, et täiustada kaitstud geograafilise tähisega „Salchichón de Vic“ / „Llonganissa de Vic“ toote kirjeldust. Sellega seoses täpsustatakse, et maksimaalne suhkru osakaal viitab üldsuhkrusisaldusele glükoosina. Samuti asendatakse omadus „Niiskussisaldus (%)“ omadusega „Vee aktiivsus (Aw) 20 °C juures“. Veel on lisatud pH määramine. Need kaks uut parameetrit annavad toote füüsikalis-keemiliste omaduste ja ohutuse kohta täpsemat teavet. Sätestatud on järgmised väärtused, milles võetakse arvesse kuivamisprotsessi tõttu tekkivaid erinevusi: Aw (20 °C juures) < 0,92 ja 5,3 ≤ pH ≤ 6,2. Sõnastust muudetakse järgmiselt. „— Maksimaalne rasvasisaldus: 48 % (*1) — Minimaalne valgusisaldus: 38 % (*) — Kollageeni ja valkude suhe x 100: maksimaalselt 12 — Lahustuvate suhkrute kogusisaldus glükoosina: kuni 3 % (*) — Lisatud valgud: puuduvad — Vee aktiivsus 20 °C juures: Aw < 0,92 — 5,3 ≤ pH ≤ 6,2

— Täpsustatakse, et ainsad (koostisainetena) lubatud suhkrud on mono- ja disahhariidid.

— Täpsustatakse kaitstud geograafilise tähisega toodete valmistamisel lubatud lisaaineid, kusjuures tootespetsifikaadi eelmises versioonis neid ei nimetatud. Lubatud on üksnes askorbiinhape ja selle naatriumsool, kaalium- ja naatriumnitraat ning kaalium- ja naatriumnitrit.

— Mõõtmed ja esitlusviis Et pidada sammu turu arenguga ja tarbijate uute nõudmistega, on laiendatud kaitstud geograafilise tähisega toote „Salchichón de Vic“ / „Llonganissa de Vic“ kaaluvahemikku ja esitlusviise. Nimelt on lisatud väiksemad vorstid (alla 300 g) ning viilutatud ja pakendatud vorstid, mistõttu vähendati suurust ja väikeste vorstide kuivamise vähimat aega, et säilitada toote omadused. Samuti on välja jäetud pikkust käsitlev teave, kuna leitakse, et kaitstud toote mõõtmed on piisavalt määratletud läbimõõdu ja kaalu abil. Uued vastavad mõõtmete ja kuivamise vahemikud on järgmised: Kaal (g) Vorsti diameeter (kuivalt) (mm) Kuivamise vähim aeg (päeva) 200–300 ≥ 35 ≤ 75 30 päeva ≥ 300 > 40 ≤ 90 45 päeva

— Viide toor-/kuivatatud vorstitoodetele kehtivale 1980. aasta kvaliteedistandardile jäeti välja, kuna see on kehtetuks tunnistatud. Arvestades, et kaitstud geograafilise tähisega tooted peavad kogu aeg vastama kehtivatele valdkondlikele õigusaktidele, ei peetud vajalikuks viidata selle asendanud standardile.

Tootmismeetod

Lisaks eespool kirjeldatud muudatustele on teksti tehtud mõned üksnes vormilist laadi muudatused.

— Tootespetsifikaadi osa pealkirjaga „Tootmismeetod“ on ümber sõnastatud, et seda täiustada ja jätta alles ainult vajalik teave. Sellega seoses on välja jäetud leotamise tingimused, kuna pärast sõtkumist ja enne soolde pressimist toimuva värske liha ja toote „Salchichón de Vic“ koostisainete segu leotamise kestuse ja temperatuuri mõju uurimise tulemusena on järeldatud, et tootjate selle vorstivalmistuse etapi tegevuse intensiivsus, kestus ja omavahelised mõjutused ei oma tuntavat mõju toote „Salchichón de Vic“ / „Llonganissa de Vic“ toomisprotsessile, lõplikule organoleptilisele ja hügieenikvaliteedile ning hilisemale turustamisele (säilivusajale).

— Kuivamise aega on kohandatud uuele kaaluvahemikule.

— Samuti on tugevamalt rõhutatud, et tootele „Salchichón de Vic“ annavad selle eripärase lõhna ja maitse ensümaatilised protsessid ja käärimine, mis toimuvad tänu Vici tasandiku iseloomulikule mikrobioloogilisele floorale.

Osa „Tootmismeetod“ sõnastatakse järgmiselt:

„Värsked lihatükid puhastatakse eritehnikaga, seejärel hakitakse ja segatakse tükeldatud rasva ja ülejäänud koostisainetega, mille hulgas võib soovi korral olla tootja eriline bakterifloorat sisaldav juuretis. Kui koostisained on täielikult segunenud, algab segu sõtkumine, milleks kasutatakse tihedaid sõtkumisplokke, vältides sisemiste õhumullide teket. Segu leotatakse, et kontrollida käärimise edukat algust, millest annab tunnistust traditsioonilisele oskusteabele vastava iseloomuliku lõhna ja värvi teke. Teataval määral käärinud segu surutakse täiesti puhastesse ja ettevalmistatud looduslikesse sooltesse. Segu tuleb soolde suruda hoolikalt, et vältida õhumullide teket, mis põhjustavad ebastabiilsust ja ebanormaalset käärimist. Kui segu on soolde surutud, asetatakse vorstid kuivatusruumidesse kuivatamiseks ja niiskussisalduse vähendamiseks, mis võtab väikeste vorstide (alla 300 g) puhul aega vähemalt 30 päeva ja 300 g või rohkem kaaluvate vorstide puhul vähemalt 45 päeva. Kuivatusruumi keskkonnatingimusi (temperatuur, suhteline õhuniiskus ja ventilatsioon) võib vajaduse korral kohandada vastavalt piirkonna kliimale. Vorstiviil peab olema ühtlane, sile ja seisma hästi koos. Sellel ei tohi olla ebanormaalset värvust ja tailiha peab rasvatükkidest selgelt eristuma. Vorstil on iseloomulik lõhn ja maitse, mille annab sellele Vici tasandiku tüüpilise bakteri- ja seenfloora mõjul tekkiv ainevahetuslik ensümaatiline ja käärimisprotsess“.

Seos geograafilise piirkonnaga

— Tootespetsifikaadi alapunktis „Loodus“ on täpsuse huvides parandatud teatavaid viiteid mikroobse floora liigile. Täpsemalt on sellega seoses tehtud muudatused järgmised: — teksti „[---] tüüpiline seenfloora on arenenud ja kohanenud [---]“ parandatakse järgmiselt: „[---] tüüpiline mikroobne floora on arenenud ja kohanenud [---]“; — teksti „[---] vorstil arenev piimhappe- ja seenfloora võimaldab liha hapestada, inhibeerides osa soovimatust floorast, mis on käärimise ja riknemise allikaks“ muudetakse järgmiselt: „[---] vorstil arenev piimhappebakterite floora võimaldab liha hapestada, inhibeerides osa soovimatust floorast, mis on käärimisprotsessi kõrvalekallete allikas“.

— Järgmine lõik, mida peetakse ülearuseks, kustutatakse sellest alajaost: „On püütud välja arendada starterkultuure, et külvata bakterifloorat teistesse tootmispiirkondadesse, kuid eksperiment ei ole õnnestunud, kuna ei ole suudetud seda floorat kuivamisetapis välja arendada või külvata, samuti ei ole suudetud toota Vici tasandikul toodetud vorstiga samaväärset vorsti, mis näitab, et toodet „Salchichón de Vic“ – „Llonganissa de Vic“ on võimalik toota ainult selle kaitstud geograafilise tähisega hõlmatud geograafilises piirkonnas“. Lisaks tulenevad käesolevas jaos esinevad erinevused koonddokumendi ja spetsifikaadi kokkuvõtte vahel sellest, et kokkuvõttes on tootespetsifikaati liiga lühidalt refereeritud, samas kui uues tootespetsifikaadis on püütud anda täielikumat kirjeldust.

Märgistus

— Märgistust käsitlevat teavet on ajakohastatud. Konkreetselt on tegemist uue kohustuse kehtestamisega, millega nähakse ette lisada kaitstud geograafilisele tähisele ELi sümbol ja KGT-le „Salchichón de Vic“ / „Llonganissa de Vic“ iseloomulik logo.

Muu

— Kontrolliasutus: kontrolliasutuse andmeid on ajakohastatud.

— Riiklikud nõuded: see punkt jäetakse välja, kuna see ei ole määruse (EL) nr 1151/2012 kohaselt nõutav.

KOONDDOKUMENT

„SALCHICHÓN DE VVIC“ / „LLONGANISSA DE VIC“

ELi nr: PGI-ES-2158 – 4.7.2016

KPN ( ) KGT ( X )

1. Nimetus

„Salchichón de Vic“ / „Llonganissa de Vic“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

„Salchichón de Vic“ / „Llonganissa de Vic“ on Katalooniast pärit traditsiooniline vorst, mis on valmistatud sea tailihast ja rasvast ning ainsate maitseainetena suhkrust, soolast ja piprast. Koostisained on hakitud, leotatud, soolde pressitud ja seejärel kuivatatud.

Tänu loodusliku soole kasutamisele iseloomustab seda vorsti krobeline välispind, kusjuures sool on tihedalt vastu liha, vorst on enam-vähem korrapärase silinderja kujuga ning selle värvus on seenfloora tõttu väljastpoolt valkjas, muutudes vähehaaval pruunikaslillaks. Lõikepinnal võib näha tükeldatud rasva ja terapipart.

Iseloomulik ja meeldiv lõhn ja maitse saadakse tänu kuivatamisele ja vürtsidele.

Toote „Salchichón de Vic“ / „Llonganissa de Vic“ diameeter ja pikkus sõltuvad kasutatavast soolest. Mõõtmed väljasaatmise hetkel ja kuivatamise kestus on järgmised:

Kaal (g) Vorsti diameeter (kuivalt) (mm) Vähim kuivamisaeg (päeva) 200–300 ≥ 35 ≤ 75 30 päeva ≥ 300 > 40 ≤ 90 45 päeva

Füüsikalis-keemilised omadused

— Maksimaalne rasvasisaldus: 48 % (*2)

— Minimaalne valgusisaldus: 38 % (*3)

— Kollageeni ja valkude suhe x 100: maksimaalselt 12

— Lahustuvate suhkrute kogusisaldus glükoosina: kuni 3 % (*4)

— Lisatud valgud: puuduvad

— Vee aktiivsus 20 °C juures: Aw < 0,92

— 5,3 ≤ pH ≤ 6,2

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kasutatakse valitud seatailiha (taga- ja abaosa ning esimese kvaliteedi sea tailiha), rasva, soola, pipart ja looduslikku soolt (pärasool, jämesool, õmmeldud või parandatud).

Muud koostisained: lubatud on üksnes suhkrute (mono- ja disahhariidid), tootja eriliste juuretiste, kaalium- ja naatriumnitriti, kaalium- ja naatriumnitraadi, askorbiinhappe ja selle naatriumsoola kasutamine.

3.4. Tootmise erietapid, mis peavad toimuma määratletud geograafilises piirkonnas

Toote valmistamine (värske liha ettevalmistamine, puhastamine ja hakkimine, segamine, sõtkumine, leotamine, soolde pressimine ja kuivatamine-valmimine) peab toimuma punktis 4 kirjeldatud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Viilutatud ja pakendatud toote „Salchichón de Vic“ turustamine on lubatud nii punktis 4 kirjeldatud geograafilises piirkonnas kui ka mujal.

3.6. Sellise toote märgistamise erieeskirjad, millele registreeritud nimetus viitab

Lisaks kehtivates õigusaktides ette nähtud üldisele teabele peab toote märgistusel olema nähtaval kohal kaitstud geograafilise tähise nimetus (hispaania keeles) või „Llonganissa de Vic“ (katalaani keeles), KGT spetsiifiline logo, Euroopa Liidu KGT sümbol ning kontrolliasutuse heakskiidetud nummerdatud märgis.

KGT spetsiifiline logo:

4. Geograafilise piirkonna täpne määratlus

Kaitstud geograafilise tähisega hõlmatud piirkonda kuuluvad kõik Vici tasandiku omavalitsusüksused, mis asuvad Barcelona provintsi Osona ringkonnas, ehk

Aiguafreda, Sant Martí de Centelles, El Brull, Seva, Tona, Muntanyola, Malla, Taradell, Sant Julià de Vilatorta, Santa Eugènia de Berga, Calldetenes, Folgueroles, Vic, Santa Eulàlia de Riuprimer, Gurb, Tavèrnolas, Roda de Ter, Manlleu, Santa Cecila de Voltregà, Sant Hipòlit de Voltregà, Les Masies de Voltregà, Oris, Torelló, Centelles, Balenyà, Les Masies de Roda, San Vicenç de Torelló ja Sant Pere de Torelló.

5. Seos geograafilise piirkonnaga

Vorsti „Salchichón de Vic“ eripära põhineb mainel ja tuntusel, mille see toode on omandanud nii Kataloonias kui ka kogu ülejäänud Hispaanias sajandite jooksul, täpsemalt alates 19. sajandist, ning selle valmistamiseks soodsatel geograafilise piirkonna keskkonna- ja kliimatingimustel.

KGT geograafiline piirkond, Vici tasandik, on suurepäraste põllumajandustingimustega tasandik, kus asub arvukalt põllumajanduslikke majapidamisi ja väikeseid külasid. See asub 400–600 meetri kõrgusel ja on ümbritsetud Guilleriesi, Montseny, Collsacabra ja Lluçanési mägede ahelikuga, mille tõttu on tasandik teataval määral isoleeritud. Kliima on kontinentaalne vahemereline, kuid seoses asukohaga tekib selles piirkonnas kõrgrõhkkonna korral tihti olukord, kus õhumassid seisavad. Seetõttu esinevad temperatuuri inversioonid, mis võib temperatuuri viia isegi kuni 20 °C võrra madalamaks võrreldes külgneva piirkonnaga. Peale selle katavad seda piirkonda tihti pilved (udu esineb aastas keskmiselt 225 päeval). Tänu sellele on Vici tasandikul väga erilised ja raskesti järele tehtavad keskkonnatingimused, mis soodustavad iseloomuliku mikroobse floora kasvamist, tekitades ensümaatilisi protsesse ja käärimist, mis annavad tootele „Salchichón de Vic“ tema eripärase lõhna ja maitse.

Viiteid tootele „Salchichón de Vic“ on leitud aastast 1456 ja selle valmistamise algus võib ulatuda IV sajandisse. Varem võimaldas see toode, mida valmistati piirkonna põllumajanduslikes majapidamistes, säilitada kõige parema kvaliteediga liha. Alates XIX sajandi keskpaigast kiidetakse mitmes kirjalikus dokumendis toote „Salchichón de Vic“ kvaliteeti ja tunnistatakse selle head mainet. Näiteks võime lugeda 29. mail 1867 avaldatud ajakirja „El Porvenir“ (Tulevik) artiklist „[---] juba tuntud Vici vorstid“. On isegi teada, et üks „Salchichón de Vici“ austajaid oli kuningas Alfonso XIII ise. Nii on „Vic“ ja „Salchichón“ aastate jooksul muunud lahutamatuks sõnapaariks. Toode „Salchichón de Vic“ on aja jooksul muutunud tõeliseks väikeseks aardeks.

Vaatamata traditsioonilisele arusaamale sõnast „salchichón“, mis viitab paksule ja kuivale vorstile, peame meeles pidama, et katalaani keeles nimetatakse seda „llonganissaks“, mis on selle piirkondlik ja algne nimetus ning mis katalaani keeles tähendab vorsti (salchichón). Seepärast kasutatakse vahet tegemata nimetust „Salchichón de Vic“ või „Llonganissa de Vic“.

Kokkuvõttes on „Salchichón de Vic“ hea mainega toode, mis on põlvkonnast põlvkonda edasi antud oskuste ja tootmise geograafilise piirkonna eriliste keskkonnatingimuste tulemus.

Viide tootespetsifikaadi avaldamisele

(viitemääruse artikli 6 lõike 1 teine lõik)

http://agricultura.gencat.cat/pliegosalchichonvic.

(1) ELT L 343, 14.12.2012, lk 1.

(*2) Väärtus kuivaine kohta.

(*3) Väärtus kuivaine kohta.

(*4) Väärtus kuivaine kohta.